|  |  |  |
| --- | --- | --- |
| ГРБОВИ ЗА МЕМОРАНДУМ | Република Србија  Аутономна покрајина Војводина  **Покрајински секретаријат за образовање, прописе,**  **управу и националне мањине – националне заједнице**  Булевар Михајла Пупина 16, 21000 Нови Сад  Т: +381 21 487 46 14, 487 48 67, 487 43 36  ounz@vojvodinа.gov.rs | |
|  | БРОЈ: 128/454-303/2018-04 | ДАТУМ: 27. 06. 2018. године | |

На основу члана 3. Правилника o додели буџетских средстава за финансирање и суфинансирање модернизације инфраструктуре установа основног и средњег образовања и васпитања и ученичког стандарда на територији АП Војводине („Службени лист АПВ”, број 4/17) и члана 3. Правилника o додели буџетских средстава за финансирање и суфинансирање модернизације инфраструктуре предшколских установа на територији АП Војводине („Службени лист АПВ”, бр. 14/17), а у вези с Покрајинском скупштинском одлуком о буџету Аутономне покрајине Војводине за 2018. годину („Службени лист АПВ”, бр. 57/2017, 17/2018 и 29/2018), Покрајински секретаријат за образовање, прописе, управу и националне мањине ‒ националне заједнице (у даљем тексту: Секретаријат) расписује

**КОНКУРС**

**ЗА СУФИНАНСИРАЊЕ РЕКОНСТРУКЦИЈЕ, АДАПТАЦИЈЕ, САНАЦИЈЕ И ИНВЕСТИЦИОНО ОДРЖАВАЊЕ ОБЈЕКАТА УСТАНОВА ОСНОВНОГ, СРЕДЊЕГ ОБРАЗОВАЊA И ВАСПИТАЊА, УЧЕНИЧКОГ СТАНДАРДА И ПРЕДШКОЛСКИХ УСТАНОВА НА ТЕРИТОРИЈИ AУТОНОМНЕ ПОКРАЈИНЕ ВОЈВОДИНЕ ЗА 2018. ГОДИНУ**

Конкурс се расписује на износ средстава обезбеђених Покрајинском скупштинском одлуком о буџету Аутономне покрајине Војводине за 2018. годину („Службени лист АПВ”, бр. 57/2017, 17/2018 и 29/2018) и то: за **суфинансирање** реконструкције, адаптације, санације и инвестиционо одржавање објеката установа основног, средњег образовањa и васпитања, ученичког стандардаи предшколских установа на територији Аутономне покрајине Војводине у укупном износу од **100.000.000,00 динара** (на нивоу основног образовања и васпитања **70.000.000,00 динара**, на нивоу средњег образовања и васпитања **17.000.000,00** **динара,** за установе ученичког стандарда **5.000.000,00 динара** и за предшколске установе **8.000.000,00** **динара**).

Средства су намењена за извођење радова реконструкције, адаптације, санације и за инвестиционо одржавање објеката установа основног, средњег образовањa и васпитања, ученичког стандардаи предшколских установа на територији Аутономне покрајине Војводине, а за које решење o одобравању извођења радова издаје орган надлежан за издавање грађевинске дозволе према члану 145. став 1. Закона о планирању и изградњи („Сл.гласник РС“, бр. 72/2009, 81/2009-испр.,64/2010-одлука УС, 24/2011,121/2012, 42/2013- одлука УС, 50/2013 – одлука УС, 98/2013 – одлука УС, 132/2014 и 145/2014).

**Секретаријат додељује средства за суфинансирање, са тим да je учешће установе у суфинансирању радова обавезно са минимум 30% вредности радова.**

Средства се не додељују за суфинансирање извођења радова изградње, доградње и текућег одржавања објекта.

Средства се не додељују за радове чије је финансирање у пуном износу обезбеђено из других извора.

Реализација финансијских обавеза вршиће се у складу с ликвидним могућностима буџета Аутономне покрајине Војводине за 2018. годину.

**УСЛОВИ КОНКУРСА**

*1. Подносиоци пријаве*

Подносиоци пријаве су:

* школе за основно образовање и васпитање, школе за средње образовање и васпитање и установе ученичког стандарда на територији Аутономне покрајине Војводине чији je оснивач Република Србија, АП Војводина и јединицa локалне самоуправе;
* јединице локалне самоуправе (искључиво за потребе предшколских установа) на територији АП Војводине.

*2. Критеријуми расподеле средстава*

Критеријуми расподеле средстава по Правилнику o додели буџетских средстава за финансирање и суфинансирање модернизације инфраструктуре установа основног и средњег образовања и васпитања и ученичког стандарда на територији АП Војводине, као и по Правилнику o додели буџетских средстава за финансирање и суфинансирање модернизације инфраструктуре предшколских установа на територији АП Војводине јесу:

1. значај реализације пројекта када је реч о безбедности ученика, наставника односно деце, васпитача и запослених који користе објекте;
2. значај реализације пројекта за обезбеђивање квалитетних услова за боравак и извођење васпитно-образовног рада;
3. финансијска оправданост пројекта;
4. одрживост пројекта;
5. локални односно регионални значај пројекта;
6. активности које су предузете с циљем реализације пројекта;
7. обезбеђени извори средстава за реализацију пројекта (преко прописаног обавезног учешћа од 30%).

**ОПШТЕ СМЕРНИЦЕ КОНКУРСА**

Уколико је технички могуће пројекат реализовати у више независних фаза извођења радова, подносилац пријаве треба да поднесе пријаву с јасно наведеним фазама за извођење радова и назначеним финансијским средствима за све фазе.

Приложени предмер и предрачун радова треба да буду са прецизно утврђеном количином радова и са тржишним ценама, јер ће се средства подносиоцу пријаве преносити у складу са спроведеним поступком јавне набавке (а највише до одобреног износа). Вишкове радова и непредвиђене радове Секретаријат неће моћи да финансира.

Подносилац пријаве, који је за одређени пројекат конкурисао и на другим местима, има право подношења пријаве и на предметни конкурс уколико у моменту подношења пријаве није имао, нити је могао имати сазнање о томе да ли су му одобрена средства по другом конкурсу за предметни пројекат.

Средства обезбеђена на име учешћа установе могу бити сопствена, из донација и из буџета свих нивоа власти и ова средства могу бити новчана и неновчана. Неновчана средства су неуграђен грађевински материјал.

Након доделе средства по Конкурсу, Корисник ће бити дужан да:

* потпише уговор о додели буџетских средстава са Секретаријатом, којим ће се регулисати међусобна права и обавезе уговорних страна;
* пре објављивања јавне набавке на Порталу управе за јавне набавке, достави Секретаријату **фотокопију предлога одлуке о покретању поступка јавне набавке са процењеном вредности радова и са тачно наведеним подацима о изворима финансирања радова** (уколико је Секретаријат сагласан са предлогом одлуке о покретању поступка јавне набавке издаће кориснику Сагласност за покретање поступка јавне набавке);
* спроведе поступак јавне набавке (за избор понуђача одговоран је Корисник и одговорно лице у њему);
* достави фотокопију банкарске гаранције изабраног извођача радова за добро извршење посла;
* достави фотокопију банкарске гаранције изабраног извођача радова за повраћај авансног плаћања уколико је Корисник уговорио авансно плаћање са изабраним понуђачем;
* ангажује независно лице као стручни надзор над извођењем предметних радова;
* достави решење о одобрeњу извођењa предметних радова издато од стране органа општинске/градске управе надлежне за издавање грађевинске дозволе.

Уколико се, након спроведеног поступка јавне набавке, између Корисника и изабраног извођача радова закључи уговор са износом који је нижи од процењене вредности радова са којим је Корисник аплицирао на конкурс, анексираће се уговор којим се додељују Кориснику средства од стране Секретаријата. Анексирањем се умањује додељени износ средстава од стране Секретаријата у складу са стварно уговореним износом радова на који је закључен уговор између Корисника и изабраног извођача радова, при чему се не умањује износ са којим учествује суфинансијер.

**НАЧИН ПОДНОШЕЊА ПРИЈАВЕ**

Пријаве се подносе на јединственом конкурсном обрасцу Секретаријата. Комплетна конкурсна документација може се преузети од **27.06.2018. године** на веб-адреси Секретаријата [**www.puma.vojvodina.gov.rs**](http://www.puma.vojvodina.gov.rs)

Пријаве се достављају путем поште на адресу: Покрајински секретаријат за образовање, прописе, управу и националне мањине ‒ националне заједнице с назнаком „За конкурс – за суфинансирање реконструкције, адаптације, санације и инвестиционо одржавање објеката установа основног, средњег образовања и васпитања, ученичког стандарда и предшколских установа на територији Аутономне покрајине Војводине за 2018. годину”, Булевар Михајла Пупина 16, 21000 Нови Сад, или се подносе лично, предајом на писарници покрајинских органа управе у Новом Саду (приземље зграде Покрајинске владе).

**Уз пријаву на конкурс, прилаже се:**

1. **копија техничке документације на основу које је орган надлежан за издавање грађевинске дозволе издао решење о одобрењу извођења радова (у случају да установа, чији је оснивач АП Војводина, није прибавила решење о одобрењу за извођење радова, ова установа подноси копију техничке документације на основу које ће након прибављања сагласности за извођење радова од стране Покрајинске владе, надлежан орган издати решење о одобрењу извођења радова);**
2. **копија решења о одобрењу за извођење радова које издаје орган надлежан за издавање грађевинске дозволе (установе чији је оснивач АП Војводина, које нису прибавиле решење о одобрењу за извођење радова, подносе акт надлежног органа којим се потврђује да је приложена техничка документација комплетна и одговарајућа, на основу које ће се по добијању сагласности Покрајинске владе за извођење радова издати решење о одобрењу за извођење радова);**
3. **предмер и предрачун радова потписан и оверен од стране одговорног пројектанта (документ не старији од шест месеци с нумерисаним странама, обавезно да садржи датум израде);**
4. **у случају новчаног суфинансирања доставити доказ о обезбеђеним средствима за суфинансирање радова (уговор, решење, извод из буџета јединице локалне самоуправе и слично) заједно са уредно потписаном и печатираном Изјавом о учешћу у суфинанирању предметних радова у износу од минимум 30% од вредности радова (Изјаву доставити у слободној форми);**
5. **у случају неновчаног суфинансирања (неуграђени грађевински материјал),** **доказ о истраживању тржишне цене грађевинског материјала на територији АПВ сагласно Закону о јавним набавкама,** **заједно са уредно потписаном и печатираном Изјавом Корисника о суфинансирању предметних радова са неуграђеним грађевинским материјалом (Изјаву доставити у слободној форми уз навођење врсте, количине и вредности грађевинског материјала који ће се употребити);**
6. **фотокопија потврде о пореском идентификационом броју установе образовања односно за предшколске установе ‒ јединице локалне самоуправе (оснивачa установe).**

**Рок за подношење пријава на Конкурс је 18.07.2018. године.**

Секретаријат задржава право да од подносиоца пријаве, по потреби, затражи додатну документацију и информације, односно да за доделу средстава одреди испуњење потребних услова.

Комисија неће разматрати:

* непотпуне пријаве;
* неблаговремене пријаве (пријаве послате након рока који је означен као последњи дан конкурса);
* недопуштене пријаве (пријаве које су поднела неовлашћена лица и субјекти који нису предвиђени конкурсом);
* пријаве које се не односе на конкурсом предвиђене намене;
* пријаве корисника који у претходном периоду финансијским и наративним извештајима нису оправдали средства додељена из покрајинског буџета.

Резултати Конкурса биће објављени на интернет презентацији Секретаријата.

**Заинтересована лица додатне информације у вези с реализацијом Конкурса могу добити у Секретаријату на бројеве телефона: 021/487 4262 и 021/ 487 4614.**

Покрајински секретар

Nyilas Mihály

(Михаљ Њилаш)